Thomas James Cobden-Sanderson
Thomas James Cobden-Sanderson var en britisk bogbinder og bogtrykker. Han var i 1880'erne et fremtrædende medlem af Arts & Crafts-bevægelsen i England.
Efter i 1893 at have oprettet The Doves Bindery udvidede han i 1900, under indtryk af William Morris og i samarbejde med grafikeren Emery Walker (1851-1933), sit værksted med bogtrykkeriet The Doves Press, baseret på en ny skrift designet af ham selv og Emery Walker. Ligesom William Morris' Golden Type var Doves Type (1900) stilmæssigt baseret på Nicolas Jensons skrift fra 1400-tallet. Cobden-Sandersons bøger er karakteristiske ved en fornem og asketisk typografi, og uden spor af Morris' ornamentik.
Samarbejdet med Emery Walker ophørte i 1909 på grund af uenighed om ejendomsretten til skriften, men Cobden-Sanderson videreførte trykkeriet på egen hånd. Han ville ikke have, at skriften efter hans død skulle blive erhvervet af Walker og i Walkers navn benyttet til bøger, han ikke kunne stå inde for.
Og nat efter nat mellem 1913 og 1917 gik den sygdomsplagede Cobden-Sanderson ned på Hammersmith-broen med en sækfuld blyskrifter og skriftmatricer, som han hældte ud i Themsen. I skriftens korte "levetid" nåede Doves Type at blive til inspiration for mange, senere bogskrifter i samme stil, bl.a. Bruce Rogers' Montaigne (1902), Centaur (1914), og den smukke skrift er i dag genskabt som digitalfont.
Cobden-Sandersons hovedværk er den statelige The English Bible i fem bind (1903-1904); hans manifest The Ideal Book or Book Beautiful udkom i 1900. Og en beskrivelse af bevægelsens ideer, The Arts & Crafts Movement fra 1905.